[{"text_idx": "#000001", "text": "Mae\u2019r bagiau wedi bod yn llwyddiannus iawn ac yn belydren o oleuni ym mywydau\u2019r plant yn ystod y dyddiau tywyll, hydrefol hyn. Maent wedi bod yn adnodd hyfryd i\u2019n teuluoedd."}, {"text_idx": "#000003", "text": "Rydym yn hynod falch bod Cyngor Calderdale wedi penderfynu defnyddio cyllid y llywodraeth ar gyfer plant bregus a difreintiedig yn ystod gwyliau ysgol y Pasg i fynd a\u0302 Arts Drop Natur i 5,300 o blant. Mae hwn yn fersiwn lai o\u2019r prosiect gwreiddiol, gyda 10 cerdyn post gweithgaredd yn hytrach na\u2019r 20 gwreiddiol. Fodd bynnag, roeddynt yn defnyddio\u2019r fformat gwreiddiol, gan gynnwys y bagiau, ein cardiau post a digon o ddeunyddiau celf."}, {"text_idx": "#000004", "text": "Dyluniwyd y pecynnau yn benodol ar gyfer plant y nodwyd eu bod gartref, mewn perygl a chyda mynediad cyfyngedig i\u2019r rhyngrwyd. O ddydd Mawrth 10fed o Dachwedd 2020, dosbarthodd gweithwyr allweddol ac athrawon becynnau gweithgaredd natur greadigol arbenigol i 600 o blant a phobl ifanc a nodwyd fel y rhai mwyaf bregus yn \u2018nalgylch\u2019 Coetir Anian \u2013 ardaloedd Gogledd Ceredigion, Powys (Machynlleth, Llanidloes a\u2019r Drenewydd ) a Meirionnydd.\nRoedd y pecynnau\u2019n cynnwys \u2018bag tote\u2019 o ddeunyddiau celf o ansawdd uchel (gweler y lluniau isod) ac 20 cerdyn post o weithgareddau creadigol sy\u2019n briodol i\u2019w hoedran. Datblygwyd a dosbarthwyd tri phecyn gwahanol ar gyfer plant a phobl ifanc ar draws ystod oedran eang:\n\u2022 80 pecyn ar gyfer plant blynyddoedd cynnar \u2013 hyd at 5 oed\n\u2022 370 pecyn ar gyfer plant rhwng 6 ac 11 oed\n\u2022 150 pecyn ar gyfer pobl ifanc rhwng 12 a 18 oed"}, {"text_idx": "#000005", "text": "Doedd gen i ddim syniad y byddai\u2019r bagiau\u2019n cynnwys cymaint o adnoddau. Roeddwn i wedi bod yn disgwyl rhywbeth ar raddfa llawer llai crand. Roedd maint y bagiau a\u2019r ansawdd yn anhygoel!"}, {"text_idx": "#000006", "text": "Roedd y rhieni wrth eu boddau a\u0302\u2019r bagiau oherwydd bod popeth wedi\u2019i ddarparu, nid oedd angen iddynt fynd i\u2019r siopau i brynu unrhyw beth. Gallai eu plant wneud yr holl weithgareddau ar unwaith."}, {"text_idx": "#000010", "text": "Defnyddiodd Ceredigion TAF y pecynnau yn greadigol iawn. Ar gyfer rhai yn eu harddegau, sefydlwyd grw\u0302p rhithwir ar y cyd gan TAF Ceredigion, Ti\u0302m Ieuenctid Cyngor Ceredigion a Choetir Anian. Unwaith yr wythnos am 6 wythnos cwrddodd grw\u0302p ar-lein i wneud un o\u2019r gweithgareddau o\u2019r pecyn gyda\u2019i gilydd, gyda gweithgaredd arall yn cael ei osod i\u2019r bobl ifanc ei wneud ar eu pennau eu hunain (neu gyda\u2019u teuluoedd) yn yr awyr agored yn ystod yr wythnos. Ar gyfer eu plant cyn-ysgol, dosbarthodd TAF Ceredigion pecynnau Arts Drop Natur ynghyd a\u0302 thalebau i brynu esgidiau glaw a chotiau i deuluoedd oedd yn wynebu caledi. Yn ogystal, dechreuodd TAF hwyluso grw\u0302p rhithwir ar gyfer y teuluoedd hyn. Y prif nod oedd annog rhieni i fynd a\u0302\u2019u plant allan i roi cynnig ar weithgareddau Arts Drop Natur, trwy ddefnyddio\u2019r adnoddau yn y pecynnau ac ategwyd atynt gyda llyfrau stori."}, {"text_idx": "#000011", "text": "Bu\u2019n werthfawr gweld sut gwnaeth gwahanol asiantaethau ymgysylltu a\u0302 Arts Drop Natur ac ymateb iddo. Mae Coetir Anian wedi mwynhau adeiladu partneriaethau newydd gyda\u2019r asiantaethau a\u2019r ysgolion hyn, gyda\u2019r nod o weithio gyda phlant a theuluoedd mwy bregus a difreintiedig yn y dyfodol. Uwchlwythwyd y cardiau gweithgaredd natur i gyd i wefan Arts Drop. Cafodd pob ysgol yng Ngheredigion, ynghyd ag ysgolion ym Mhowys a Meirionnydd ac asiantaethau eraill sy\u2019n cefnogi plant bregus a difreintiedig a\u2019u teuluoedd, y ddolen i\u2019r wefan er mwyn i athrawon a gweithwyr allweddol gyrchu a defnyddio\u2019r gweithgareddau gyda\u2019u holl ddisgyblion ar dir eu hysgol. Wrth i\u2019r adferiad o\u2019r pandemig barhau, ac wrth i adroddiadau ddangos bod iechyd meddwl yn dirywio, mae llesiant yn bwysicach fyth i\u2019n holl blant a phobl ifanc ledled Cymru. Gobeithio y bydd Arts Drop Natur yn helpu rhai o\u2019r plant hyn nawr ac yn y dyfodol."}, {"text_idx": "#000012", "text": "Mae hi mor braf cael rhywbeth nad yw ar y sgrin. Mae\u2019r plant wedi bod yn treulio mwy o amser ar sgriniau yn ystod ac ar o\u0302l y cyfnod clo ac mae lefelau eu pryder wedi codi o ganlyniad. Mae plant yn teimlo\u2019n ynysig ac nid ydyn nhw\u2019n gwybod sut i fynegi hyn. Diolch yn fawr iawn. Mae\u2019r cynnydd mewn atgyfeiriadau ers i Covid-19 ddechrau wedi ein llorio. Bydd hyn o gymorth mawr."}]